Informatīvais ziņojums

**Par sausuma un salnu radītajiem zaudējumiem Latvijas lauksaimniecībā un neatliekamiem pasākumiem situācijas stabilizēšanai**

Informatīvais ziņojums “Par sausuma un salnu radītajiem zaudējumiem Latvijas lauksaimniecībā un neatliekamiem pasākumiem situācijas stabilizēšanai” sagatavots, lai informētu Krīzes vadības padomi par nepieciešamību atzīt, ka pavasara salnu un ilgstošā sausuma izraisītās sekas lauksaimniecībā ir definējamas kā valsts mēroga dabas katastrofa.

Ņemot vērā laika apstākļu – pavasara salnas, paaugstināto gaisa temperatūru un ilgstoši zemo nokrišņu daudzumu visā Latvijas teritorijā kopš aprīļa sākuma, negatīvo ietekmi uz kultūraugu attīstību un pilnvērtīgas ražas iegūšanu, radot neatgriezeniskas un nopietnas sekas nozarei, lauksaimniecības nevalstiskās organizācijas ir aicinājušas Zemkopības ministriju lūgt valdību izsludināt valstī ārkārtējo situāciju lauksaimniecībā. Izprotot lauksaimnieku situāciju, Zemkopības ministrija 2023. gada 22. jūnija vadības apspriedē izskatīja jautājumu par Eiropas Savienības (turpmāk – ES) un valsts atbalsta pasākumu prasību piemērošanu ņemot vērā radušos nelabvēlīgos klimatiskos apstākļus. Pēc minētās ministrijas vadības apspriedes, ministrijas speciālisti sagatavoja Civilās aizsardzības un katastrofas pārvaldīšanas likuma un Likums "Par ārkārtējo situāciju un izņēmuma stāvokli" tiesību normu izvērtējumu un zemkopības ministrs 2023. gada 30. jūnijā sasauca Lauksaimniecības konsultatīvās padomes sēdi, lai skaidrotu lauksaimniekiem ārkārtējās situācija izsludināšanas juridisko pamatojumu. Izvērtējot Civilās aizsardzības un katastrofas pārvaldīšanas likuma un likuma “Par ārkārtējo situāciju un izņēmuma stāvokli” tiesību normas ir secināms, ka ārkārtējo situāciju lauksaimniecības nozarē nav nepieciešams izsludināt sekojošu apsvērumu dēļ:

1. Saskaņā ar ārkārtējās situācijas izsludināšanas tiesisko regulējumu nav juridiska un ekonomiska pamatojuma izsludināt ārkārtējo situāciju.
2. Tirgus cenu svārstības, salnu postījumi, ne arī sausums nav uzskatāmas par pamatojumu ārkārtējās situācijas izsludināšanai.
3. Lauksaimniecības nozares prasības ir iespējams risināt bez ārkārtējās situācijas izsludināšanas.
4. Ārkārtējās situācijas izsludināšana nav nepieciešama, lai Lauku atbalsta dienests saglabātu tiesības uz atbalstu, administrējot ES atbalstu lauksaimniecībai un lauku attīstībai. Saskaņā ar ES atbalstu regulējošiem normatīvajiem aktiem Lauku atbalsta dienests drīkst saglabāt tiesības uz atbalstu, ja atbalsta saņemšanas nosacījumu izpildi tieši ietekmēja vai kavēja nelabvēlīgie klimatiskie apstākļi.
5. Finanšu nozares asociācija ir norādījusi, ka ārkārtējās situācijas esamība bremzētu investīciju piesaisti un kreditēšanas attīstību, jo šādā gadījumā kredītiestādēm būtu piesardzīgāk un stingrāk jāvērtē kredīta ņēmēji attiecīgajā nozarē.

Saskaņā ar ES tiesību normām brīvā tirgus ekonomikas apstākļos ES ietvaros, tostarp dažādu krīžu pārvarēšanā dalībvalstīm būtu jāatturas no tādu pasākumu īstenošanas, kas ir vērsti uz protekcionismu, nav saderīgi ar iekšējo tirgu un pārmērīgi ierobežo konkurenci.

Ņemot vērā to, ka saskaņā ar ārkārtējās situācijas izsludināšanas tiesisko regulējumu nav juridiska un ekonomiska pamatojuma izsludināt ārkārtējo situāciju, Lauksaimnieku nevalstisko organizāciju konsultatīvās padomes sēdes dalībnieki vienojās aicināt Krīzes vadības padomi par nepieciešamību atzīt, ka pavasara salnu un ilgstošā sausuma izraisītās sekas lauksaimniecībā ir definējamas kā valsts mēroga dabas katastrofa.

Sausums ir radījis neatgriezeniskas un nopietnas sekas visām lauksaimniecības nozarēm, tostarp lopbarības augu, zālaugu, labības, eļļas augu, pākšaugu, dārzeņu un augļu nozarei, negatīvi ietekmējot kultūraugu sēju, dīgšanu un attīstību, kā arī meža atjaunošanā un ieaudzēšanā stādīto kociņu ieaugšanu. Mitruma deficīts jau ir novērots kopš aprīļa, kad kopējais nokrišņu daudzums Latvijā bija 20,3 mm, kas ir 43 % zem mēneša normas (35,8 mm), un maijā sausums turpinājās. Kopējais nokrišņu daudzums Latvijā maijā bija 12,2 mm, t.i., 76 % zem mēneša normas (50,4 mm). Šī gada maijs kļuva par sausāko novērojumu vēsturē (kopš 1924. gada), par 2,2 mm pārspējot līdzšinējo rekordu, kas reģistrēts 1941. gadā. Pēc Latvijas Vides, ģeoloģijas un meteoroloģijas centra jaunākajiem datiem sausums turpinās arī jūnijā un kopējais nokrišņu daudzums Latvijā jūnijā bija 23,4 mm, kas ir 67 % zem mēneša normas (70,1 mm), līdz ar to jūnijs kļuva par 2. sausāko novērojumu vēsturē (kopš 1924. gada), atpaliekot vienīgi no 1969. gada rekorda (21,6 mm). Detalizēta informācija pieejama šā ziņojuma pielikumā.

Vieglākās augsnēs jau ir redzamas vizuālas mitruma deficīta pazīmes. Tā kā mitruma deficīts ir izšķirošs, tas neizbēgami atstās ietekmi uz ražu, un, ja piepildīsies prognozes, kas nesola bagātīgākus nokrišņus, ražas zudums būs ievērojams un daļēji arī neatgriezenisks.

Jūnija prognozes liecina, ka ekstrēmi sauso laika apstākļu dēļ 2023. gada aprīlī – jūnijā, graudaugiem un vasaras rapsim gaidāms būtisks ražības un kopražas samazinājums, piemēram, ziemas kviešiem paredzams kopražas samazinājums 14 % apmērā, vasaras kviešiem – 6 %, vasaras miežiem – 41 % un vasaras rapsim - pat 50 % apmērā.

Augs sausuma apstākļos attīsta tikai centrālos stiebrus, neveidojot produktīvus sāndzinumus, jo sausuma apstākļos netiek izmantotas augu barības vielas, tāpēc kopējais produktīvo stiebru skaits ir mazs un sējumi ir izretojušies. Latvijas Lauku konsultāciju un izglītības centrs (LLKC) prognozē, ka šādos apstākļos ziemas kviešu ražas (t/ha) samazinājums var būt pat par 30 %. Ražas potenciālu ievērojami vēl var ietekmēt mitruma nodrošinājums graudu veidošanās laikā, kad mitruma trūkuma dēļ var veidoties sīki, sliktas kvalitātes graudi.

Tā kā ziemas kvieši ir nozīmīgākā labības kultūra Latvijā, jo ar tiem katru gadu tiek apsētas lielākās platības: 2020. gadā – 51 %, 2021. gadā – 55 %, 2022. gadā – 58 %, šāds kopražas samazinājums vēl vairāk pasliktinās jau tā problemātisko Latvijas graudaugu ražotāju situāciju.

Kultūraugu ražas samazinājums negatīvi ietekmēs saimniecību ieņēmumus un spēju segt saimniekošanas un saistību izdevumus. Savukārt zemā lopbarības augu ražība būtiski palielina lopbarības sagatavošanas izmaksas. Ilgstošā sausuma dēļ šajā pavasarī un vasaras sākumā zālāju attīstība aizkavējās visā Latvijas teritorijā. Trūkstot mitrumam, zālāju laukos zālei iestājās pagaidu anabioze (dzīvības procesu apstāšanās augā). Mitruma trūkums sekmēja zālāju straujāku nobriešanu (ziedēšanu), kavējot zālāju zaļās masas veidošanos. Zālāji ilgstošā sausuma dēļ nespēj uzņemt barības vielas, kas nodrošinātu zālāju masas veidošanos. Jau pašlaik saimniecības izjūt grūtības, un tām ir akūts apgrozāmo līdzekļu trūkums, turklāt saimniecību finanšu grūtības vēl vairāk pastiprinās iepriekš radušies un nesegtie zaudējumi, kam par iemeslu bija gan ievērojami palielinājušās ražošanas resursu cenas, gan arī samazinātie ieņēmumi pēc gatavās produkcijas cenu samazināšanās.


Nepietiekama mitruma dēļ bojā gājuši ap 60% iestādīto kociņu, atsevišķās vietās līdz pat 80% stādījumu ir nokaltuši. Sausums ietekmējis arī iepriekšējo gadu meža stādījumus. Meža īpašniekiem nāksies atkārtoti stādīt iznīkušās mežaudzes un papildināt daļēji bojātās, kas radīs finanšu grūtības. Bez tam daļa bojāto platību ir stādītas ar Lauku attīstības programmas atbalstu un par plānoto pasākumu neizpildi var tikt piemērotas soda sankcijas.

Turklāt šī gada pavasarī Latvijas augļkopji ievērojami cieta no pavasara salnu postījumiem. Cietuši ir augļu dārzi visos Latvijas reģionos. Šī gada pavasarī Latvijā piedzīvotas vienas no postošākajām pavasara salnām pēdējos gados, un ir prognozes, ka salnu ietekmē būs zaudēta lielākā ražas daļa. Patlaban notiek apsekošana, lai precīzi noteiktu zaudējumu apmēru.

Ņemot vērā pirmās indikācijas par sausuma un salnu nodarītajiem kaitējumiem un jau 2018. gadā pieredzēto sausuma ietekmē samazināto lauksaimniecības nozaru produkcijas izlaidi, Zemkopības ministrijai ir bažas, ka 2023. gada sausums un salnas augkopības un lopkopības nozarēm radīs neatgriezeniskas un nopietnas sekas uz saimniecību dzīvotspēju. Šo nozaru kopējo ieņēmumu samazinājums var sasniegt 301 miljonu *euro*, balstoties uz lauksaimniecības nozaru izlaides prognozēto samazinājumu un lopbarības izmaksu pieaugumu 2023. gadā un salīdzinot to ar nozaru izlaides un lopkopības nozaru lopbarības izmaksu vidējiem rādītājiem periodā no 2019. līdz 2022. gadam.

Papildus iepriekšminētiem nelabvēlīgiem klimatiskajiem apstākļiem, lauksaimniecības sektors 2023. gadā saskaras **papildus vēl ar šādām grūtībām**:

1) Ražošanas resursu cenas saglabājas augstā līmenī.­­­­­ 2022. gada ražošanas resursu izmaksu sadārdzinājums ir bijis ievērojams, turklāt šo izmaksu sadārdzinājums krietni pārsniedz saražotās produkcijas sadārdzinājumu. Ražošanas resursu cenu indeksi 2023. gadā turpina saglabāties būtiski augstāki nekā produktu cenu indeksi.



*Avots: ZM pēc AREI, EK datiem*


2) Piena nozarē kopš gada sākuma būtisks svaigpiena iepirkuma cenu samazinājums.2023. gada februārī salīdzinājumā ar 2022. gada februāri cena bija nokritusies par 23,4 %, un samazinājums turpinās, cenai šī gada maijā pazeminoties par 0,2 % salīdzinājumā ar aprīli un par 26,7 % salīdzinājumā ar 2022. gada maiju. Cenu prognožu dati jūnijam liecina par turpmāku gaidāmu samazinājumu 1,2 % apmērā.

3) Graudu un rapšu nozarē saimniecību stabilitāti un rentabilitāti 2023. gadā apdraud vairāku apstākļu kopums - 2022. gadā izdarītie ieguldījumi graudu un rapšu ražošanā 2023. gada ražas ieguvei vienlaikus ar graudu un rapšu iepirkuma cenu ievērojamo samazināšanos kopš 2022. gada otrā pusgada, kā arī 2023. gada pavasara sausuma ietekmē prognozētais ražas samazinājums un būtiski pieaugošais trešo valstu izcelsmes graudu un graudu produkcijas imports ES, tostarp Latvijas, tirgū un tā izraisītā nelīdzvērtīgā konkurence.

Graudu un rapšu raža 2023. gadā nespēs nosegt izmaksas par ražošanas resursiem, kas iegādāti 2022. gadā par augstajām cenām. Izmaksas saglabājas augstas arī 2023. gada 1.ceturksnī, kad salīdzinājumā ar 2021. gada 1.ceturksni, minerālmēslu cena bija par 131 %; augu aizsardzības līdzekļu cena - par 39 % un degvielas cena - par 47 % augstāka. Turklāt kopš 2022. gada jūnija graudu iepirkuma cenas būtiski samazinās (maijā cena samazinājās par 48 %).

Pieaugošā trešo valstu, īpaši Krievijas, izcelsmes graudu un rapšu konkurence Latvijas vietējā un tradicionālajos Latvijas eksporta tirgos – Krievijas kviešu eksporta temps pasaulē 2022. gada nogalē krasi palielinājās (par 15 % lielāks nekā 2021. gadā).

Ņemot vērā iepriekšminēto, lauksaimniecības prognožu aplēses 2023. gadam liecina, ka lauksaimniecības nozaru izlaides vērtība varētu nokrist līdz pat 2019. gada līmenim – lauksaimniecības nozares izlaide varētu samazināties par 34 %.



*Avots: ZM pēc AREI datiem*

**Zemkopības ministrijas līdz šim īstenotie pasākumi un plānotā rīcība:**

1. Vēršam uzmanību uz to, ka Zemkopības ministrija vēl joprojām izvērtē situāciju un zaudējumu aplēses vēl tiks precizētas.
2. Līdz šim Zemkopības ministrija ir īstenojusi šādus pasākumus ES un valsts atbalsta ietvaros:
   1. paredzējusi iespēju lauksaimniekiem saglabāt tiesības uz ES atbalstu, ja lauksaimnieks nelabvēlīgo laikapstākļu dēļ nav varējis izpildīt konkrētus atbalsta saņemšanas nosacījumus;
   2. attiecībā uz noteiktiem Lauku attīstības programmas projektveida pasākumiem, izvērtējot konkrēto situāciju saimniecībā, tiks pieļauta iespēja pagarināt projektu īstenošanas sākšanu un pārskatīt projektā noteiktos sasniedzamos rādītājus vai pagarināt to izpildes termiņu;
   3. 2023. gadā valsts atbalstā, ko lauksaimniekiem piešķir kā īstermiņa aizdevumus, ir palielināta valsts atbalsta apmērs īstermiņa aizdevuma veidā no 40 līdz 60 eiro par ilgtspēju sekmējošam ienākumu pamatatbalstam pieteikto hektāru.

3. Ņemot vērā minētos apstākļus un lai palīdzētu lauksaimniekiem tos pārvarēt, Zemkopības ministrija ir lūgusi Eiropas Komisijai saskaņot šādas atkāpes kopējās lauksaimniecības politikas stratēģiskā plānā 2023. – 2027.gadam:

3.1. intervencē LA10.1. “Zaļās joslas”, pieļaujot to pļaušanu vairākas reizes. Tas nodrošinātu papildu iespējas sagatavot lopbarību, kā arī pieļaut ganīšanu šajās platībās.

3.2. saimniecību finanšu grūtību sloga atvieglošanai, atļaut lauksaimniekiem deklarētās papuves, zaļmēlojuma platības, starpkultūras platības, buferjoslas un laukmales izmantot ganīšanai vai lopbarības ieguvei.

4. Ievērojot šajā informatīvajā ziņojumā norādīto, kā arī ņemot vērā Civilās aizsardzības un katastrofas pārvaldīšanas likuma 4.panta pirmās daļas 1.punkta “d” apakšpunktu un 4. panta otrās daļas 3. punktu, **ir nepieciešams atzīt, ka pavasara salnu un ilgstošā sausuma izraisītās sekas lauksaimniecībā un meža atjaunošanā un ieaudzešanā ir definējamas kā valsts mēroga dabas katastrofa**.

5. Saskaņā ar Civilās aizsardzības un katastrofas pārvaldīšanas likuma 6. panta pirmās daļas 8. punktu Zemkopības ministrija koordinē katastrofu pārvaldīšanas pasākumus katastrofām, kas saistītas ar mežu un kūdras purvu ugunsgrēkiem, sausumu, polderu, hidrotehnisko inženierbūvju, izņemot hidroelektrostacijas, ostu un jūras hidrotehnisko inženierbūvju avāriju; epizootijas un epifitotijas, kuras saistītas ar dzīvnieku masveida saslimšanu vai dzīvniekiem bīstamu infekcijas slimību uzliesmojumiem un augiem kaitīgu organismu savairošanos. Tādējādi Zemkopības ministrija ir atbildīgā institūcija par katastrofas pārvaldīšanas pasākumu, kas saistīta ar sausumu, koordināciju. Ievērojot minēto, ar zemkopības ministra 2023. gada 22. jūnija rīkojumu Nr. 82 ir izveidota starpinstitūciju darba grupa katastrofas pārvaldības koordinācijai.

Saskaņā ar Eiropas Parlamenta un Padomes 2021. gada 2. decembra Regulas (ES) 2021/2116 () par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013 3.panta 1.punkta “a” apakšpunktā noteikto kopējās lauksaimniecības politikas finansēšanas, pārvaldības un uzraudzības nolūkos nepārvarama vara un ārkārtas apstākļi var tikt atzīti jo īpaši tādos gadījumos kā smaga dabas katastrofa vai smagi meteoroloģiski apstākļi, kas būtiski ietekmē saimniecību. Minētā panta 2.punktā, savukārt, ir noteikts, ka ja smaga dabas katastrofa vai smagi meteoroloģiski apstākļi, kā minēts 1. punkta “a” apakšpunktā, nopietni ietekmē precīzi noteiktu teritoriju, attiecīgā dalībvalsts var uzskatīt, ka visa teritorija ir smagi cietusi no minētās katastrofas vai apstākļiem.

Ņemot vērā minēto un atzīstot pavasara salnu un ilgstošā sausuma izraisītās sekas lauksaimniecībā un meža atjaunošanā un ieaudzēšanā par valsts mēroga dabas katastrofu, lai mazinātu nelabvēlīgo laikapstākļu negatīvo ietekmi uz lauksaimnieku ieņēmumiem un saimniecisko darbību, Zemkopības ministrija plāno aicināt:

* Lauku atbalsta dienestu, Valsts augu aizsardzības dienestu un bioloģisko saimniecību sertificējošās iestādes valsts mēroga dabas katastrofā cietušajām personām lauksaimniecībā, kas tieši saistītas ar minētajām pavasara salnu un ilgstoša sausuma izraisītajām sekām, piemērot šā ziņojuma sadaļas “Zemkopības ministrijas līdz šim īstenotie pasākumi un plānotā rīcība” 2. punktā norādīto un saglabāt tiesības uz atbalstu gadījumos, kad atbalsta saņemšanas nosacījumu izpildi tieši ietekmēja vai kavēja nelabvēlīgie klimatiskie apstākļi;
* Lauku atbalsta dienestu un Valsts meža dienestu, izvērtējot konkrēto situāciju atjaunotās un ieaudzētās meža platībās, nepiemērot soda sankcijas par iznīkušiem stādījumiem;
* Valsts ieņēmumu dienestu un pašvaldības, atbilstoši normatīvajos aktos noteiktajām iespējām, valsts mēroga dabas katastrofā lauksaimniecībā cietušajām personām, nepiemērot soda sankcijas par normatīvajos aktos noteikto pienākumu neizpildi;
* kredītiestādes un citas tiesiskajās attiecībās esošās personas rast iespēju, valsts mēroga dabas katastrofā lauksaimniecībā cietušajām personām, nepiemērot soda sankcijas, ja līgumu nosacījumu izpildi negatīvi ietekmējušas vai ietekmē sekas, ko izraisījušas pavasara salnas un ilgstošais sausums.

Ja minētās institūcijas, iestādes un citas tiesiskās attiecībās esošas personas atsauksies Zemkopības ministrijas aicinājumiem, tas ļaus lauksaimniekiem nepārvaramas varas apstākļos vienoties ar līgumslēdzēju par līgumos paredzēto saistību atvieglojumiem vai pat atcelšanu bez soda sankcijām vai, ja līguma izpildi nav iespējams atcelt, tad atlikt tā izpildi līdz lauksaimnieka finansiālās situācijas uzlabošanās brīdim.

Papildus informējam, ka 2023. gada 10. jūlijā ES dalībvalstis vienojās par Komisijas priekšlikumu par ES ārkārtas atbalstu lauksaimniecības nozarēm, kuras skārušas īpašas problēmas, kas ietekmē lauksaimniecības produktu ražotāju ekonomisko dzīvotspēju (priekšlikums vēl nav publicēts ES Oficiālajā Vēstnesī). Atbalsta mērķis ir kompensēt lauksaimniekiem visvairāk skartajās nozarēs ekonomiskos zaudējumus, kas ietekmē lauksaimniecības produktu ražotāju dzīvotspēju dēļ ekonomiskajiem un klimatiskajiem apstākļiem. Latvijai piešķirtā finansējuma apmērs ir 6 796 780 eiro ar iespēju piešķirt papildu valsts atbalstu.

Zemkopības ministrija plāno noteiktā kārtībā iesniegt izskatīšanai Ministru kabinetā priekšlikumu par papildu finanšu līdzekļu piešķiršanu lauksaimniekiem atbilstoši ES ārkārtas atbalsta nosacījumiem, lai segtu lauksaimnieku ekonomiskos zaudējumus tirgus svārstību un nelabvēlīgo klimatisko apstākļu izraisītu seku dēļ, kas definētas kā valsts mēroga katastrofa.

Pielikumā: Situācija par laika apstākļiem Latvijā no 2023.gada aprīļa līdz 1. jūlijam uz četrām lapām.

Zemkopības ministrs D.Šmits